Efectul Kovesi: Dragnea se delimitează de plângerea penală împotriva lui Timmermans

Liviu Dragnea a declarat miercuri, la puțin timp după victoria lui Kovesi în Parlamentul European, că se delimitează de plângerea penală făcută de Luju.ro împotriva prim-vicepreședintelui Comisiei Europene, Frans Timmermans.

”Partidul Social Democrat se distanțează față de astfel de demersuri. Nu cred că trebuie să existe plângeri penale împotriva a doi comisari europeni sau a unor angajați ai instituțiilor europene. Noi, de principiu, ne opunem acestui sistem bazat pe plângeri penale. Asta vrem să schimbăm, să readucem normalitatea în societatea românească. De aceea sper ca subiectul să fie închis cât mai repede pentru a ne concentra pe ceea ce este cu adevărat important”, a declarat Liviu Dragnea, pentru STIRIPESURSE.RO.

Deși anunțul privind plângerea e public de o săptămână, iar Dragnea s-a întâlnit între timp chiar cu Timmermans la congresul socialiștilor europeni de la Madrid, șeful PSD s-a delimitat abia azi de inițiativa site-ului Luju.ro, apropiat de Antena 3.

Plângerea a fost depusă pe 11 februarie, iar Secția pentru investigarea infracțiunilor din justiție (SIIJ) a anunțat pe 20 februarie că a înregistrat-o.

Foto: InquamPhotos / Octav Ganea